Voortrekkermonument ‘sal oorleef’Die Voortrekkermonument in Pretoria. (Foto: Carla van der Spuy) Die direksie van die Voortrekkermonument sê hy het die afgelope paar weke, soos alle bewarings-, toeriste- en ander instellings, bloed gesweet om te oorleef. “Die Voortrekkermonument is ernstig gewond, maar sal oorleef – ook met die waardevolle hulp van die publiek”, het dr. Christo Pretorius, voorsitter van monument se direksie, gesê. Hoewel die monument toenemend afhanklik is van bydraes van die publiek en mense wat as Vriende van die Monument aansluit, het die instelling intussen verskeie ander stappe gedoen om die afsonderingstydperk te oorleef. Die monument sê ná beraadslaging met kundiges het hy besef sy bestaande sakemodel – waar toerisme een van die grootste inkomstebronne was – sal ingrypend aangepas moet word. ŉ Komitee is reeds aangestel om met die herstruktureringsondersoek te begin terwyl korttermyn stappe gedoen word om die onmiddellike uitwerking van die afsonderingstydperk te absorbeer en reputasieskade aan dié nasionale erfenisbate te beperk. Die direksie sê hy gaan aansoek doen om hulp van die staat, oproepe doen om skenkings, vra vir uitstel van betalings en personeel se werksure moontlik verminder. Cecilia Kruger, besturende direkteur van die Voortrekkermonument, het gesê ŉ ondersoek na die toeganklikheid vir veral plaaslike besoekers tot die erfenisterrein is deel van die beplanning. ŉ Verbod op internasionale reis geld steeds en selfs plaaslik word reis streng beperk. Dit plaas geweldige groot druk op die toerismebedryf.